**Fulgul tău de nea**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Simt iarna cum se zbenguie-n Dumbravă

Și te îmbie sus la Păltiniș,

Cum fulgii de cleștar, puși pe gâlceavă,

Ți-ating cu palma sânii pe furiș.

Te-ar dezbrăca de tot și fără teamă

S-ar cuibări în fiecare por,

Doar să-i alinți, să-i bagi puțin în seamă,

Să-i lași să se topească pe picior.

I-aș aduna cu buzele acasă,

Când focul ar dansa în șemineu,

Să fie iarna lungă și geloasă

Că fulgul preferat de tine-s eu.

- Decembrie porneşte să aştearnă

Covoare de tandreţe pe Cindrel,

Mi-e dor de noi şi-acest debut de iarnă

L-aş îmbrăca în vise, fel de fel.

Nici nu-ndrăzneşti să crezi că-mi trec prin minte

Atâtea fantezii... Ce pot să spun?

Am încercat un an să fiu cuminte,

Dar mă găseşte, iarăşi, Moş Crăciun

La şemineu, spunându-ţi o poveste

Şi-apoi traind-o-așa cum n-aş fi scris

Vreodată un poem care s-ateste

Că nu mi-ai fost prin lege interzis.

Ioan Grigoraș Liliana Trif